Odločba Komisije

z dne 10. maja 2000

o objavi sklicevanj na standarde EN 1459:1999 "Varnost vozil za talni transport — samognana vozila z mehanizmom za dviganje s spremenljivim dosegom" in EN 1726-1:1999 "Varnost vozil za talni transport — samognana vozila z nosilnostjo do vključno 10000 kg in vlečna vozila z vlečno silo do vključno 20000 N — 1. del: Splošne zahteve"

(notificirana pod dokumentno številko K(2000) 1174)

(Besedilo velja za EGP)

(2000/361/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive 98/37/ES Evropskega parlamenta in Sveta z dne 22. junija 1998 o približevanju zakonov držav članic o strojih [1], kakor je bila spremenjena z Direktivo 98/79/ES [2],

ob upoštevanju mnenja odbora, ustanovljenega z Direktivo 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov [3], kakor je bila spremenjena z Direktivo 98/48/ES [4],

ob upoštevanju naslednjega:

(1) Člen 2 spremenjene Direktive 98/37/ES določa, da je stroje dovoljeno prodajati in uporabljati le, če so pravilno nameščeni in vzdrževani ter se uporabljajo za predvideni namen, če ne ogrožajo zdravja ali varnosti oseb in, če je to ustrezno, domačih živali ali premoženja.

(2) Za stroje, ki so skladni z usklajenimi standardi in sklicevanja, na katera so objavljena v Uradnem listu Evropskih skupnosti, se domneva, da izpolnjujejo bistvene zdravstvene in varnostne zahteve iz člena 3 spremenjene Direktive 98/37/ES.

(3) Od držav članic se zahteva, da objavijo sklicevanja na nacionalne standarde, ki prenašajo usklajene standarde.

(4) Usklajeni standardi EN 1459:1999 "Varnost vozil za talni transport — samognana vozila z mehanizmom za dviganje s spremenljivim dosegom" in EN 1726-1:1999 "Varnost vozil za talni transport — samognana vozila z nosilnostjo do vključno 10000 kg in vlečna vozila z vlečno silo do vključno 20000 N — del 1: Splošne zahteve" obravnavajo opremo, ki upravljavca izpostavlja posebnim nevarnostim, posebno tej, da ostane v primeru, če se tovornjak prevrne, vkleščen in zmečkan med vozilom in tlemi.

(5) Zaradi velikega števila nesreč, ki so se zgodile na ozemlju držav članic, je več držav članic mnenja, da čeprav so zgoraj omenjeni standardi pravilni, vendarle ne pokrivajo vseh bistvenih zahtev direktive, posebno ne nevarnosti, da upravljavca zmečka.

(6) Pozornost je treba nameniti tudi takemu tveganju, ki v omenjenih standardih ni navedeno.

(7) Pred spremembo standardov je treba zaradi učinkovitosti nujno upoštevati te pomanjkljivosti, ki pa kljub temu ne vplivajo na sedanjo vsebino standardov.

(8) Zato je treba objaviti standarde EN 1726-1:1999 in EN 1459:1999 skupaj z ustreznim opozorilom in oznako, da je treba Evropskemu odboru za standardizacijo (CEN) izdati mandat za spremembo standardov –

SPREJELA NASLEDNJO ODLOČBO:

Člen 1

Objava v prilogi k tej odločbi je v skladu s členom 5(2) spremenjene Direktive 98/37/ES sledečih usklajenih standardov: EN 1459:1999 "Varnost vozil za talni transport — samognana vozila z mehanizmom za dviganje s spremenljivim dosegom" in EN 1726-1:1999 "Varnost vozil za talni transport — samognana vozila z nosilnostjo do vključno 10000 kg in vlečna vozila z vlečno silo do vključno 20000 N — del 1: Splošne zahteve" se pospremi z naslednjim opozorilom:

"Uporabnike standarda obveščamo, da standard ne pokriva nevarnosti, ki ji je izpostavljen upravljavec v primeru, da se tovornjak v nesreči prevrne. Standard glede tega ne predstavlja domneve o skladnosti."

Člen 2

Kadar države članice v skladu s členom 5(2) spremenjene Direktive 98/37/ES objavijo sklicevanja na nacionalne standarde, ki prenašajo usklajena standarda EN 1459:1999 in EN 1726-1:1999, morajo objavo dopolniti z opozorilom, ki je enako opozorilu iz člena 1.

Člen 3

Ta odločba je naslovljena na države članice.

V Bruslju, 10. maja 2000

Za Komisijo

Erkki Liikanen

Član Komisije

[1] UL L 207, 23.7.1999, str. 1.

[2] UL L 331, 7.12.1998, str. 1.

[3] UL L 204, 21.7.1998, str. 37.

[4] UL L 217, 5.8.1998, str. 18.

--------------------------------------------------

PRILOGA

Objava naslovov in sklicevanj na usklajene standarde v skladu z direktivo

ESB | Sklicevanje | Naslov usklajenega standarda | Leto ratifikacije |

CEN | EN 1459 | Varnost vozil za talni transport — samognana vozila z mehanizmom za dviganje s spremenljivim dosegom | 1999 |

Opozorilo: "Uporabnike standarda EN 1459 obveščamo, da standard ne pokriva nevarnosti, ki ji je izpostavljen upravljavec v primeru, da se tovornjak v nesreči prevrne. Standard glede tega ne predstavlja domneve o skladnosti." |

CEN | EN 1726-1 | Varnost vozil za talni transport — samognana vozila z nosilnostjo do vključno 10000 kg in vlečna vozila z vlečno silo do vključno 20000 N — 1. del: Splošne zahteve | 1999 |

Opozorilo: "Uporabnike standarda EN 1726-1 obveščamo, da standard ne pokriva nevarnosti, ki ji je izpostavljen upravljavec v primeru, da se tovornjak v nesreči prevrne. Standard glede tega ne predstavlja domneve o skladnosti." |

--------------------------------------------------